【now.com娛樂】幾乎忘記張新悅呢個人,太耐無見過佢,我入行做記者時佢都接近淡出,見過兩次面,幾有傲氣嘅一個女仔(補充番:有傲氣唔代表無禮貌)。尋日睇咗佢拍條片,將自己當年首歌《一不小心》改編做《一不小心2018大肚婆》,招牌雞仔聲依然,但真係好溫馨,恭喜佢懷第四胎!我諗唔到,一個根本唔熟亦忘記咗差不多十幾年嘅人,見到佢嘅喜訊居然感動到有啲眼濕濕;亦估唔到,一個當年睇落完全係女強人性格嘅張新悅,居然咁生得,由女強人變成超級媽媽,陀第四個都仲係好靚。
老實講,佢唱歌依然係咁渣,但唔知點解再聽番又覺得好好聽,可能呢啲就叫窩心,或者天氣太凍咁啱首歌又好暖。當見到佢三個女都咁得意,逐個去同仲在肚皮內未出世嘅細佬/妹妹打招呼同自我介紹時,感覺呢家人真係好溫馨。我明白,亦見到唔少人批評佢哋想追個仔先生到第四胎咁緊要,會唔會太封建?其實每家人嘅期望都唔同,亦唔知佢哋嘅原因,咁我寧願好好祝福佢哋,畢竟又唔係被逼去生,其他人有乜資格去judge佢哋呢?
其實大家庭有大家庭嘅好,我自己屋企就係三兄妹,太太仲犀利,四姐妹。的確,在香港生兩個或以內係方便啲嘅,因為生到第三個,會發覺出街搭車好鬼麻煩,下下打仗一樣,而家的士好多仲係坐得四個人,所以我太太從細到大幾乎唔搭的士。屋企亦會非常嘈,個人空間係非常非常奢侈嘅事,人哋通常話:「我返屋企靜吓。」我要靜係要出街先有。鬧起交上嚟,五把口一齊嗌,老竇老母用大你兩倍嘅聲叫你唔好嘈,真係頭都痛埋。好處就好明顯,好細個就學識忍讓遷就,學識錫屋企人,大嘅保護細,細嘅跟實大,有嘢一齊玩有鑊一齊揹,直至長大成家立室都仲係有商有量,遇到任何問題都多人幫手,照顧父母亦可以分擔。換句話講,你永遠唔會孤獨,背後亦永遠有人支持。
所以就算最後張新悅今次都係追唔到仔又如何?有四個女一樣可以係開心事,個天俾乜你控制唔到,但睇法可以選擇,我只可以講四姐妹組成嘅家庭係可以好熱鬧又好冧嘅,我睇到我外父就明晒。
文:魯連
〈娛樂乜乜乜〉逢星期一至五刊登
將每日的娛樂熱話,以全新角度為大家點評,大膽假設,細心求笑,希望滿足到去到邊度都好鍾意睇娛樂新聞的你。
專欄屬作者個人意見,不代表本網立場